Regionudvalgets resolution om det Europæiske Konvents anbefalinger

(2003/C 256/10)

REGIONSUDVALGET HAR -

A. under henvisning til udkast til traktat om indførelse af en forfatning for Europa (CONV 820/03), som af formanden for Det Europæiske Konvent blev forelagt Det Europæiske Råd i Thessaloniki den 20. juni 2003,

B. under henvisning til formandskabets konklusioner fra Det Europæiske Råd i Laeken den 14.-15. december 2001, og navnlig Laeken-erklæringen om EU's fremtid,

C. under henvisning til formandskabets konklusioner fra Det Europæiske Råd i Thessaloniki den 19.-20. juni 2003,

D. under henvisning til præsidiets beslutning af 5. juni 2003 om i henhold til artikel 265, stk. 5, i traktaten om oprettelse af Det Europæiske Fællesskab at fremsætte en resolution om ovennævnte -

på den 50. plenarforsamling den 2. og 3. juli 2003 (mødet den 3. juli), vedtaget følgende resolution.

1. Konventsmetoden

Regionsudvalget

1.1. understreger, at den åbne metode i form af et konvent har været en succes, i og med at den har gjort det muligt at nå frem til vedtagelsen af én samlet tekst uden valgmuligheder. Metoden har vist sig mere effektiv til forberedelse af regeringskonferencer og repræsenterer for det nære demokratis folkevalgte et betragteligt bidrag til demokratiet i Unionen; påpeger imidlertid, at det ville have styrket RU's legitimitet, hvis det havde haft status af medlem af konventet;

1.2. glæder sig over forslaget om fremover at anvende denne metode i forbindelse med revision af traktaten om oprettelse af Det Europæiske Fællesskab og opfordrer regeringskonferencen til at sikre, at repræsentanter for Regionsudvalget inddrages som fuldgyldige deltagere;

1.3. mener, at det udkast, som Det Europæiske Konvent har forelagt stats- og regeringscheferne, udgør fundamentet for den fremtidige traktat om indførelse af en forfatning for Europa og skal færdiggøres af regeringskonferencen.

2. Konventets resultater

Regionsudvalget

2.1. udtrykker glæde over den konsensus, der har været om en forfatning for de europæiske borgere, som repræsenterer et historisk gennembrud i den europæiske integrationsproces;

2.2. ser med tilfredshed på de betydelige fremskridt, som konventsmedlemmerne har gjort med hensyn til for det første at sikre en bedre afgrænsning og fordeling af Unionens beføjelser, for det andet at forenkle Unionens instrumenter og endelig at styrke de europæiske institutioners demokratiske legitimitet, gennemsigtighed og effektivitet;

2.3. opfatter derfor disse nye forfatningsbestemmelser som resultater, der skal cementeres af regeringskonferencen;

2.4. gør sig til talerør for det store flertal af europæiske borgere, der stiller sig positivt til en europæisk forfatning, men peger samtidig på nødvendigheden af, at der indledes oplysningskampagner om forfatningens indhold og betydning; kræver i den sammenhæng at blive inddraget i disse kampagner via lokalt og regionalt valgte.

3. Den lokale og regionale dimension i Unionen

Regionsudvalget

3.1. glæder sig over, at de lokale og regionale myndigheders rolle i Unionen får sin forfatningsmæssige anerkendelse i udkastet til traktat om indførelse af en forfatning i Europa, navnlig hvad angår:

- den vægt, der lægges på grundlæggende værdier og rettigheder,

- respekt for det lokale og regionale selvstyre,

- anerkendelse af den sproglige og kulturelle mangfoldighed,

- indarbejdning af hensynet til territorial samhørighed i Unionens målsætninger,

- anerkendelse af vigtigheden af nærdemokrati i Unionen,

- den nye definition af nærhedsprincippet,

- inddragelse af Regionsudvalget i ex post-kontrollen med anvendelsen af nærhedsprincippet og proportionalitetsprincippet,

- Regionsudvalgets ret til fremtidigt at indbringe klager for EF-Domstolen for at bevare sine prærogativer,

- forlængelse af dets medlemmers mandat fra 4 til 5 år;

3.2. hilser forslagene om en institutionel og politisk styrkelse af Europa-Parlamentet og af Europa-Kommissionen yderst velkommen og kræver, at Regionsudvalget med sigte på en styrkelse af det repræsentative demokrati i Unionen bliver anerkendt som institution i afsnit IV, kapitel II, hvilket på ingen måde vil gribe ind i Unionens institutionelle ramme;

3.3. anmoder i kraft af sin demokratiske legitimitet i Unionen om at blive udtrykkeligt anerkendt som eksponent for det repræsentative demokrati;

3.4. anmoder om en styrkelse af sin nuværende funktion gennem en horisontal klausul, der fastsætter, at Regionsudvalget skal høres på områder med delt kompetence, i forbindelse med foranstaltninger til samordning af de økonomiske politikker og af beskæftigelsespolitikkerne samt på områder, hvor Unionen kan beslutte at gennemføre koordinerende, supplerende eller understøttende tiltag;

3.5. kræver, at konventet tager hensyn til følgende forslag fra Regionsudvalgets repræsentanter:

- Regionsudvalget skal have status som institution og tildeles beføjelser, der rækker ud over dets aktuelle rådgivende opgaver,

- Regionsudvalget skal indgå i den mekanisme, der skal føre ex ante-kontrol med anvendelse af nærheds- og proportionalitetsprincippet,

- der skal skabes et retsgrundlag for det grænseoverskridende og tværregionale samarbejde,

- inddragelsen af Regionsudvalget skal udvides til at omfatte alle områder, hvor gennemførelsen påhviler de lokale eller regionale myndigheder;

3.6. anmoder derfor medlemmerne af regeringskonferencen om at tage disse forslag op til positiv genovervejelse og beder konventsmedlemmerne om at tage hensyn til deres ændringsforslag til del III og IV i udkastet til traktat om indførelse af en forfatning for Europa; understreger især, at konventets arbejde har vist, at der er meget bred konsensus om behovet for at sikre et retsgrundlag for det grænseoverskridende og tværregionale samarbejde, som lige siden den europæiske integrationsproces indledtes har spillet en afgørende rolle for den gradvise skabelse af et europæisk område uden grænser;

3.7. anmoder stats- og regeringscheferne om ligeledes at inddrage Regionsudvalget i regeringskonferencens arbejde;

3.8. opmuntrer medlemsstaterne til at optage repræsentanter for deres regionale og lokale myndigheder i deres delegationer til regeringskonferencen;

3.9. hylder sine repræsentanter for deres aktive bidrag til Det Europæiske Konvents arbejde i deres egenskab af talsmænd for de europæiske lokale og regionale myndigheder;

3.10. opfordrer sin formand til at oversende denne resolution til formanden for Det Europæiske Råd, formanden for Europa-Parlamentet, formanden for Europa-Kommissionen samt til formanden for Det Europæiske Konvent.

Bruxelles, den 3. juli 2003.

Albert Bore

Formand for

Regionsudvalget